ให้ 2.5 ดาว
เป็นร้านปังเย็นที่มาเปิดที่ฟู้ดคอร์ท Tops ชั้น B เซ็นทรัลลาดพร้าวได้สักพักแล้ว โมเดลในตู้กระจกหน้าร้านสะดุดตามาก เล็งจะทานมานานแต่ไม่ชอบการเล่นเก้าอี้ดนตรีในฟู้ดคอร์ทเลย พอดีวันนั้นโชคดีได้ที่นั่ง ทานอาหารเสร็จก็ไม่ลืมนึกถึงร้านนี้ค่ะ
ต้องใช้บัตรฟู้ดคอร์ทจ่ายตังนะคะ ลืมถ่ายโมเดลพร้อมราคามา แต่มีอยู่ประมาณ 6 แบบให้เลือก เราเห็นว่าแบบทูโทนราคาเท่าแบบรสเดียว ก็เลยจัดทูโทนซะเลยค่ะ ไซส์เล็ก 70 ใหญ่ 90 คนขายบอกว่าไซส์เล็กไม่ได้เล็กกว่ามาก แต่พอดีมาทาน 3 คนก็เลยสั่งไซส์ใหญ่เพื่อความชัวร์
เราคอยยืนดูทุกขั้นตอน แอบเห็นความไม่ถูกสุขอนามัยตรงที่คนขายใส่ถุงมือพลาสติกคอยบิดคันโยกของเครื่องทำน้ำแข็งไสแล้วตอนสุดท้ายก็ใช้ถุงมือเดียวกันนั้นแหละมาตบๆอัดๆน้ำแข็งไสให้เป็นทรงภูเขา ตะลึงที่สองคือ เขาเจาะรูลงไปตรงกลางภูเขาน้ำแข็งไสแล้วบีบนมข้นลงไป จากนั้นก็ราดนมข้นด้านนอกน้ำแข็งอีก ขั้นตอนถัดไปคือโปะผงโอวัลตินฝั่งนึง ส่วนอีกฝั่งราดน้ำแดงแล้วโรยคอนเฟลกส์ เสร็จสิ้นกระบวนความก็ราดนมข้นอีกรอบค่ะ พระเจ้า เกิดมาไม่เคยเห็นที่ไหนใส่นมข้นเยอะขนาดนี้ อ้อ บีบวิปครีมก้อนยักษ์ด้านบนด้วยค่ะก่อนส่งผลงานให้ลูกค้า 
รสชาติก็ไม่ต้องสงสัยค่ะ หวานแสบคอมากๆๆๆ ชอบความจัดเต็มของผงโอวัลตินกับคอนเฟลกส์ค่ะ แต่ใครไปทานแนะนำให้สั่งแบบลดนมข้นจริงๆ ไม่งั้นทนกินให้หมดไม่ไหวแน่นอน น้ำแข็งไสเป็นแบบหยาบต้องเคี้ยวทุกคำค่ะ ใครชอบแบบปุยหิมะขอให้ผ่านร้านนี้เลยนะคะ อีกหนึ่งความแปลกคือขนมปังด้านในฐานเป็น Crouton กรอบๆเค็มๆแบบที่เขาใช้ใส่ซีซาร์สลัดนะคะ ไม่ใช่ขนมปังนุ่มๆ แถมให้น้อยด้วย
